જમ્મુ-કાશ્મીરમાં પીડીપી સાથેના ગઠબંધનના શિલ્પી રામ માધવ હતા. આ ગઠબંધનથી દેશભરના ભાજપ કાર્યકરો નારાજ હતા. કાશ્મીરમાં ભાજપે સત્તા માટે સિદ્ધાંતોનું બલિદાન આપ્યું હોવાની વ્યાપક લાગણી પક્ષમાં પ્રવર્તતી હતી. મુખ્યપ્રધાન અને પીડીપીના નેતાઓના વલણને કારણે પક્ષના લોકોની આવી લાગણી દૃઢ થતી જતી અને ભાજપે મોટી ભૂલ કરી હોવાનું અનુભવાતું હતું, પરંતુ ભાજપ જમ્મુ-કાશ્મીરમાં સરકારમાં સહભાગી બનીને પરિસ્થિતિને સુધારવાની એક તક લેવા ઇચ્છતો હતો. ભાજપનો આ પ્રયોગ સરવાળે નિષ્ફળતામાં પરિણમ્યો. વડાપ્રધાન નરેન્દ્ર મોદીના તમામ પ્રકારના સહકાર અને વિધેયાત્મક વલણનો કાશ્મીરની ખાસ કરીને ખીણ પ્રદેશની જનતા દ્વારા યોગ્ય પ્રતિસાદ મળ્યો નહીં. વડાપ્રધાને જમ્મુ-કાશ્મીર માટે અનેકવિધ યોજનાઓ જાહેર કરી હતી. તેઓ સતત કાશ્મીરની મુલાકાત લેતા રહ્યા. ખીણપ્રદેશમાં પૂરની ગંભીર પરિસ્થિતિમાં સૈન્ય અને સરકારની અસાધારણ રાહત કામગીરીની એ વખતે તો પ્રશંસા થઈ, પરંતુ તેનાથી કાશ્મીરીઓના સૈન્ય પ્રત્યેના ધિક્કારના વલણમાં કોઈ ફરક પડ્યો નહીં. જાનના જોખમે કાશ્મીરીઓના જીવન બચાવનાર, બીમાર લોકોને લશ્કરી હૉસ્પિટલમાં સારવાર કરનાર, તેમને માટે રક્તદાન કરનાર, તેમને માટે ખોરાક-ભોજન-પાણીની વ્યવસ્થા ભૂખ્યા રહીને, ઉજાગરા કરીને પણ કરનાર સૈન્યના જવાનો પર પથ્થરમારો કરતા અને તેમનાં વાહનોને ઘેરી લઈને જીવલેણ હુમલો કરતાં કાશ્મીરી યુવાનોના હાથોને સંકોચ કે હિચકિચાટ ન થયો, આવું કરનાર બાળકો, યુવાનોના વાલીઓ તેમના પર નિયંત્રણ રાખવા ઉત્સુક જોવાયા નહીં. કાશ્મીરી યુવાનોના શિક્ષણ, રોજગાર અને રમતોમાં પ્રોત્સાહન માટેના ભરચક પ્રયાસ થયા, પણ કાશ્મીરીઓને તેનું જાણે કોઈ મૂલ્ય ન હતું.